Sergej Vadimovič Andrejev

Sergej Vadimovič Andrejev (; * 26. jún 1958) je ruský diplomat, od 2. decembra 2025 mimoriadny a splnomocnený veľvyslanec Ruskej federácie v Slovenskej republike. Predtým zastával posty veľvyslanca v Poľsku (20142025), Nórsku (20062010) a Angole (19992002). V rokoch 20032006 a 20102014 pôsobil ako riaditeľ Generálneho sekretariátu a bol aj členom kolégia Ministerstva zahraničných vecí Ruskej federácie. Denník SME ho označil za veterána hybridnej vojny.

 Mladosť a vzdelanie 
Sergej Vadimovič Andrejev sa narodil 26. júna 1958. V roku 1980 absolvoval Moskovský štátny inštitút medzinárodných vzťahov (MGIMO).

 Kariéra 
Andrejevova diplomatická kariéra sa začala v období studenej vojny. Od roku 1980 pracuje na ruskom (predtým sovietskom) ministerstve zahraničných vecí. Pracoval na rôznych diplomatických pozíciách v ústredí ministerstva a pôsobil v rôznych krajinách vrátane Mozambiku, Angoly a Nórska. V rokoch 2003 až 2006 a 2010 až 2014 viedol Generálny sekretariát Ministerstva zahraničných vecí Ruskej federácie v Moskve. Diplomatickú hodnosť mimoriadneho a splnomocneného veľvyslanca získal v decembri 2004. Ovláda portugalčinu, angličtinu, francúzštinu, nórčinu a poľštinu.

V rokoch 1993 až 1995 pôsobil Andrejev ako zástupca vedúceho oddelenia vo Výkonnom sekretariáte ruského ministerstva zahraničných vecí.

V rokoch 1995 až 1999 pracoval ako ministerský radca na ruskom veľvyslanectve v Portugalsku.

Od decembra 1999 do augusta 2002 bol Andrejev veľvyslancom Ruskej federácie v Angolskej republike a zároveň v Demokratickej republike Svätého Tomáša a Princovho ostrova.

V rokoch 2003 až 2006 viedol Generálny sekretariát Ministerstva zahraničných vecí.

Od júna 2006 do augusta 2010 bol Sergej Andrejev mimoriadnym a splnomocneným veľvyslancom Ruskej federácie v Nórskom kráľovstve.

V septembri 2010 sa Andrejev opäť stal riaditeľom Generálneho sekretariátu Ministerstva zahraničných vecí a funkciu zastával do roku 2014.

 Veľvyslanec v Poľsku (20142025) 
V auguste 2014 bol vymenovaný za veľvyslanca v Poľsku. Počas jeho pôsobenia došlo k viacerým incidentom, vrátane vyhostenia 45 ruských diplomatov v marci 2022, ktorí boli podozriví zo špionáže pre SVR, GRU a FSB.

Andrejev sa stal známym najmä svojimi kontroverznými vyhláseniami, napríklad o zodpovednosti Poľska za druhú svetovú vojnu v septembri 2015. V roku 2018 v rozhovore pre ruské noviny Kommersant vyhlásil, že Rusi Poliakom „ani nezabudnú, ani neodpustia“. Povedal, že „pokiaľ v Poľsku nebude bezvýhradne uznaný večný dlh vďačnosti sovietskym vojakom a pokiaľ budú osloboditelia nazývaní okupantmi“, odmieta diskusiu na oficiálnej úrovni o historických otázkach a o rok neskôr vyhlásil, že „Sovietsky zväz si od Poľska nič nevzal, pretože Červená armáda v septembri 1939 nebojovala proti Poliakom.“ V marci 2020 sa zase podieľal na šírení dezinformácií o Poľsku počas pandémie COVID-19.

9. mája 2022 dav ukrajinských a poľských protestujúcich zabránil Andrejevovi položiť kvety na sovietskom cintoríne. Andrejeva obliali demonštranti červenou farbou na protest proti ruskej vojenskej agresii voči Ukrajine, čo označil za inscenáciu podobnú udalostiam v Buči. V marci 2024 ignoroval predvolanie poľského ministerstva zahraničných vecí po narušení vzdušného priestoru ruskou raketou s plochou dráhou letu, čím porušil nariadenia Viedenského dohovoru.

 Veľvyslanec na Slovensku (2025) 
Dekrétom prezidenta Ruskej federácie č. 887 z 2. decembra 2025 bol Andrejev vymenovaný za veľvyslanca na Slovensku. V Bratislave vystriedal Igora Bratčikova, ktorý vo funkcii pôsobil približne päť rokov, od 23. októbra 2020. Podľa bezpečnostného experta Victora Breinera ide o strategický krok Kremľa v kontexte ruského vplyvového pôsobenia v strednej Európe, najmä pred parlamentnými voľbami na Slovensku v roku 2027. Jeho príchod vníma Breiner ako posilnenie hybridných operácií Ruska na Slovensku.

 Osobný život 
Sergej Vadimovič Andrejev sa oženil s Polinou Antonovnou Andrejevou okolo roku 1980 a majú spolu dve dcéry.

 Referencie 

 Externé odkazy 
 Sergej Andrejev na webe Veľvyslanectva Ruskej federácie v Slovenskej republike

Kategória:Sovietski diplomati
Kategória:Ruskí diplomati
Kategória:Veľvyslanci Ruska
Kategória:Veľvyslanci Ruska v Angole
Kategória:Veľvyslanci Ruska v Nórsku
Kategória:Veľvyslanci Ruska v Poľsku
Kategória:Veľvyslanci Ruska na Slovensku
Kategória:Držitelia Radu Priateľstva
Kategória:Absolventi Moskovského štátneho inštitútu medzinárodných vzťahov